Srednja škola Ivana Trnskoga

Hrvatska Kostajnica

Siječanj, 2018.

**STAZAMA ZRINSKIH PO HRVATSKOM POUNJU**

Projekt Stazama Zrinskih po Hrvatskom Pounju kontinuirano se provodi već duži niz godina u našoj Školi. Kroz različite aktivnosti vezane uz nastavu povijesti, geografije, hrvatskog i stranih jezika, te izvannastavnih aktivnosti u projekt su uključeni kako učenici tako i djelatnici. Obzirom da kao škola obrazujemo različita zanimanja (ekonomist, šumarski tehničar, krojač i stolar) i gimnaziju, nastojali smo osmisliti projekt tako da svi učenici budu uključeni i imaju mogućnost dati svoj doprinos – svatko u onome što mu najbolje leži. Tijekom njegova provođenja uključeno je i mnoštvo dionika, od osnovnih škola iz lokalnih zajednica, lokalne samouprave pa sve do šireg područja kako SMŽ-a tako i cijele Hrvatske.

Ja bih vam danas željela predstaviti verziju koja je provođena u 2015./2016. školskoj godini, jer su tada zapravo nastali najzapaženiji rezultati. Obzirom da smo dobili potporu Ministarstva, kao i određena financijska sredstva uspjeli smo realizirati zamišljeno. Projekt se odvijao na više razina, koje su na kraju rezultirale premijerom dramske predstave, filma i kataloga 6. svibnja 2016. u Hrvatskom domu u Hrvatskoj Kostajnici.

Projektni tim činili su:

1.Ines Konjevod - prof. hrvatskoga jezika

2.Damir Ducić - prof. hrvatskoga jezika

3.Marija Krupić - prof. hrvatskoga jezika

4.Lana Deraković Rakas - prof.geografije

5.Branka Ljepoja - stručna suradnica –knjižničarka

6.Marina Milunić – prof. njemačkog jezika

7.Nada Mateković – prof. engleskoga jezika

8.Mirna Rakoša – prof. odjevne tehnologije

9.Darko Kopić - voditelj praktične nastave za krojače

10. Ana Rizmaul - prof. likovne umjetnosti

11. Antonio Perković – prof. povijesti

Cilj projekta Stazama Zrinskih...bio je uključiti učenike i ostale sudionike projekta kao i goste škole u proučavanje tradicije i vrijednosti zavičaja te istaknuti ulogu proučavanja povijesti u suvremenom životu. Pokušalo se oživjeti povijesni i državotvorni značaj Hrvatskog Pounja kroz vraćanje digniteta starim utvrdama Zrin, Gvozdansko, Kostajnica. Obzirom da je 2016. godine diljem Hrvatske obilježavana 490. obljetnica Sigetske bitke i naš projekt uklopio se u program obilježavanja. Na taj način, u suradnji s lokalnom zajednicom, nastojali smo također ojačati i turističku ponudu ovog kraja.

Projekt se temelji na proučavanju povijesti obitelji Zrinski, koji su uz prezime Šubić nosili i dodatak dobiven po Zrinu, mjestu udaljenom dvadesetak kilometara od Hrv. Kostajnice. Učenici su na povijesnim mjestima, kroz terensku nastavu, istražili važnost užeg zavičaja u obrani i stvaranju hrvatske države, naučili kritički vrednovati dostignuća obitelji Zrinskih i Frankopana te njihovu ulogu u obrani tadašnje Hrvatske, njezinom gospodarskom i kulturnom životu. Organizirali smo 3 izleta – odnosno 3 sata povijesti na izvornim lokalitetima – svaka utvrda obrađena je posebno. Projekt se odvijao u suradnji s Turističkom zajednicom te smo se trudili ojačati turističku ponudu kraja izradom prigodnog kataloga – čiji sadržaj su pripremili učenici s nastavnikom povijesti. Svi potrebni povijesni izvori mogli su se naći u školskoj knjižnici, tako da je moja uloga između ostaloga bila i priprema bibliografije za samostalni rad učenika. Izveli smo i dramsko - scenski prikaz života najvažnijih osoba ovih obitelji, a naši krojači izradili su kostime za scenski nastup. Video grupa je snimila kratki video materijal koji je popratio cijeli projekt- a koji ćete imati priliku pogledati i danas. Također, u suradnji sa SMŽ imali smo posebnu čast nastupiti kao predstavnici Županije na Hrvatskim danima u Szigetvaru, u Mađarskoj.

Sada bih predložila da pogledamo videozapis o projektu, nakon čega bih vas još upoznala s planovima za ovu školsku godinu te što je sve realizirano…

Film…. – 10 minuta

U okviru međuinstitucionalne suradnje imali smo priliku ugostiti učenike i djelatnike Srednje škole Glina i njihove suradnike...

U okviru događanja Ministarstva kulture "Dani europske kulturne baštine" u četvrtak 12. listopada 2017. godine održana je terenska nastava za učenike Srednje škole Glina. Voditeljica je bila Ana Rizmaul, prof. savjetnica.

 U sklopu terenske nastave učenici su obišli utvrde Zrinskih u Hrvatskoj Kostajnici, Gvozdanskom i Zrinu. Vrlo je važno istaknuti povijesnu, gospodarsku i kulturološku važnost prostora te njegovu primjerenu valorizaciju.

U izvođenju terenske nastave te u obilasku terena surađivali su s:

• Društvom Terra banalis : „Zrinski na prostoru Pounja i Zrinske gore“

( predavač dr.sc. Nataša Štefanec izvanredna profesorica na Odsjeku za povijest Filozofskog fakulteta u Zagrebu)

• Konzervatorskim odjelom Ministarstva kulture u Sisku: Baština Zrinskih – budućnost Banovine (predavač diplomirani arheolog i povjesničar Ivana Čakširan, pročelnica Odjela)

• Srednjom školom Ivana Trnskoga iz Hrvatske Kostajnice.

 U Srednjoj školi Ivana Trnskoga u Hrvatskoj Kostajnici prezentiran je projekt “Stazama Zrinskih po Hrvatskom Pounju” , a projekt je predstavila ravnateljica Srednje škole Olga Mijočević. U školi je prikazan i film koji je pratio sve etape izvođenja projekta Stazama Zrinskih… ,a film je izradila video grupa Srednje škole Ivana Trnskoga i voditeljica grupe, knjižničarka Branka Ljepoja, prof.

Goste su dočekali i članovi obitelji Zrinski i Frankopan, odnosno učenici naše škole odjeveni u kostime Zrinskih i Fankopana koje su šivali također učenici naše škole, krojači pod vodstvom profesorice Mirne Rakoša i Darka Kopića.

Ivana Miletić Čakširan, prof. diplomirani arheolog i povjesničarka iz Konzervatorskog odjela Ministarstva kulture u Sisku održala je predavanje na temu „Baština Zrinskih – budućnost Banovine“. …

Nakon toga organizirano je stručno vodstvo gradom, tekstove je priredila profesorica povijesti Barbara Cetinjanin, a članove dramske grupe koji su goste poveli u obilazak grada i upoznali s poviješću i znamenitostima Hrvatske Kostajnice (Gradski park, Cintor župne crkve svetog Nikole, Hrvatski dom, Građanska učiona, Hotel Central, Samostan i Crkva svetog Antuna i Stari grad) pripremili su profesori hrvatskoga jezika Damir Ducić i Ines Konjevod u suradnji s profesoricom povijesti Barbarom Cetinjanin.

 U utvrdi Stari grad učenici, odjeveni u kostime najznačajnijih ličnosti obitelji Zrinski i Frankopan – Nikolu Šubića Zrinskoga, njegovu suprugu Evu i kći Jelenu (prema operi Ivana pl.Zajca Nikola Šubić Zrinjski) Lovru Juranića, Petra Zrinskog, Frana Krstu Frankopana i Katarinu Zrinski ukratko su se predstavili, odnosno ispričali nam ponešto iz života tih značajnih ličnosti.

Posebice se istaknula Katarina Zrinski (učenica Marta Vuković, 4. razred gimnazije) koje je izgovorila i one glasovite stihove iz predstave koju su učenici izveli u Hrvatskoj Kostajnici 6. svibnja 2016. i u Sigetvaru, u Mađarskoj 9. rujna 2016. :

Ako vam je težak stijeg čestitosti, utaknite ga u zemlju gdje počivaju naše

kosti. Mi ćemo ga držati! Mi - vaši pradjedovi! Ima li još nešto da vam je sveto i

nepovredivo? Ima li nešto čega se ne možete i ne smijete odreći – a da se ne

 odreknete samih sebe?

 Ja, Katarina Zrinska, rođena Frankopan, molim vas, hrvatske sinove i kćeri:

ne gazite svoje svetinje i ne bojte se, kao što se nisu ni oni bojali..! Ne odričite se

sebe, ne zaboravite da “ navik živi ki zgine pošteno“...

 (prema tekstu Božidara Prosenjaka, Marija Krupić)